پاکستان: د کرونا وايرس نه مړي ورځ تر بلې سېوا کيږي نور ۴۰ تنه یې مړه کړي
په پاکستان کې د کرونا وايرس نه په لمړي ځل په ۲۴ ساعتونو کې تر ټولو زيات ۴۰ تنه مړه شوي چې ورسره په ملک کې د دې وايرس نه د مړه شوؤ کسانو شمېره ۵۲۶ ته ورسېده.
کراچۍ — د صحت وزارت نن د شورو/ چهارشنبې په ورځ په تازه خپرو کړو شمېرو کې ویلي، په تېرو ۲۴ ساعتونو کې په ملک کې د کرونا وايرس د نوؤ پېښو مالولو دپاره ۱۰زره ۱۷۸ معاينات (ټېسټونه) شوي دي. ويل شوي په نورو ۱۰۴۹ کسانو کې د کرونا وايرس پخلی شوی چې ورسره په ملک کې د کرونا وايرس نه اغېزمنو شمېره ۲۲ زره ۵۵۰ ته رسېدلې ده. په ټول ملک کې په کرونا وايرس اخته شوي ۶۲۱۷ کسان صحتمند شوي هم دي. د کرونا وايرس نه د مړه شوؤ په شمېره کې خېبرپښتونخوا صوبه بيا هم په سر کې ده او په دغه صوبه کې د کرونا نه د نورو نهه کسانو د مړه کېدو سره ټوله شمېره ۱۹۴ ته رسېدلې ده. په پښتونخوا کې په ۳۴۹۹ کسانو کې دکرونا وايرس پخلی شوی او ۸۷۵ ترې بيا صحتمند شوي دي. په پنجاب صوبه کې په تېر شوا روز کې ۲۰ تنه کرونا وايرس مړه کړي دي، دا وخت په پنجاب کې د کرونا وايرس نه د مړو شمېره ۱۵۶ ده. پنجاب کې کرونا وايرس ۸۴۲۰ کسان اغېزمن کړي او ۳۰۷۳ ترې روغ شوي دي. په سند کې د کرونا وايرس نه نور ۱۱ تنه مړه شوي دي، په سند کې کرونا وايرس تراوسه پورې ۱۴۸ کسان مړه کړي په ۸۱۸۹ کسانو کې دا وايرس مالوم شوي او ۱۶۷۱ ترې ښه شوي دي. په بلوچستان کې په کرونا وايرس اخته کسانو کې نوې مړينې نه دي شوي تراوسه پورې ترې ۲۱ تنه مړه او ۱۴۹۵ اغېزمن شوي او ۲۰۶ ترې ښه شوي دي.